Diari Oficial de la Generalitat Valenciana


Sumari del DOGV 5387, del 14-11-2006 (2006/13153)

DECRET 168/2006, de 10 de novembre, del Consell, pel qual s'aprova el Reglament d'Organització i Funcionament del Consell Valencià de Persones Majors.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/11/10/168/dof/vci/html**

### Dades del document

Número de DOGV
:   5387

Data del DOGV
:   14-11-2006

Secció del DOGV
:   I. DISPOSICIONS GENERALS

Número del document
:   2006/13199


Data del document
:   10-11-2006

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * Consell Valencià de Persones Majors
    * legislació
    * servei social
    * tercera edat
    * reglament intern

DECRET 168/2006, de 10 de novembre, del Consell, pel qual s'aprova el Reglament d'Organització i Funcionament del Consell Valencià de Persones Majors. [2006/13720]  
La Llei 9/2004, de 7 de desembre, de la Generalitat, va crear el Consell Valencià de Persones Majors, com a òrgan consultiu i assessor de la Generalita.  
En virtut del que establix la disposició transitòria tercera de l'esmentada llei, correspon al Consell l'aprovació definitiva del present reglament. Per la qual cosa, a proposta del Ple del Consell Valencià de Persones Majors, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 10 de novembre de 2006,  
DECRETE  
Article únic  
S'aprova el Reglament d'Organització i Funcionament del Consell Valencià de Persones Majors, el text del qual figura en l'annex d'este decret.  
Disposició final  
El present decret entrarà en vigor el mateix dia que es publique en el Diari Oficial de la Generalitat.  
Valencia, 10 de novembre de 2006.  
El president de la Generalitat,  
Francisco Camps Ortiz  
La conseller ade Benestar Social,  
Alicia de Miguel García  
ANNEX  
REGLAMENT D'ORGANITZACIÓ I FUNCIONAMENT DEL CONSELL VALENCIÀ DE PERSONES MAJORS  
Títol Preliminar  
Naturalesa i finalitats del Consell  
Article 1  
El Consell Valencià de Persones Majors, creat per la Llei 9/2004, de 7 de desembre, de la Generalitat, es configura com un òrgan col·legiat, consultiu i assessor de la Generalitat.  
Article 2  
El Consell Valencià de les Persones Majors és un òrgan consultiu i assessor de la Generalitat i té com a finalitat instrumentar la participació i la col·laboració de les persones majors en la definició, aplicació i seguiment de les polítiques de suport, inserció social i qualitat de vida, per mitjà de la planificació i ordenació dels servicis socials especialitzats per a una millor atenció de les seues necessitats.  
El Consell Valencià de Persones Majors promourà una incorporació més activa de les persones majors en la vida social, política i cultural. Així mateix fomentarà el respecte i la protecció dels drets de les persones majors a la Comunitat Valenciana.  
Títol I  
Organització del Consell  
Capítol I  
Dels membres del Consell  
Article 3  
El Consell Valencià de Persones Majors estarà integrat pels 22 membres a què fa referència l'article 8 de l'esmentada Llei 9/2004 de la Generalitat, que hauran de reunir els requisits establits en esta.  
Article 4  
La composició del Consell Valencià de Persones Majors, de conformitat amb l'article 8.3 de la Llei 9/2004, serà la següent:  
a) 6 vocals en representació de les majors associacions o federacions de persones majors, constituïdes i reconegudes legalment, inscrites en el Registre d'Entitats i Centres de Servicis Socials de la Comunitat Valenciana.  
b) 3 vocals en representació dels municipis de la Comunitat Valenciana triats per la Federació Valenciana de Municipis i Províncies.  
c) 2 vocals en representació de les organitzacions sindicals més representatives de la Comunitat Valenciana, que compten amb secció de majors.  
d) 2 vocals en representació de les organitzacions empresarials més representatives del sector de centres de majors, residències de la tercera edat i centres especials d'atenció de majors.  
e) 2 vocals en representació d'usuaris de residències de la tercera edat i centres especials d'atenció de majors, designats per la Conselleria de Benestar Social.  
f) 3 vocals representant a les conselleries competents en matèria de servicis socials, sanitat i transport, amb el rang, almenys, de director general.  
g) 4 vocals nomenats directament pel titular de la Conselleria de Benestar Social, triats entre persones majors que hagen destacat per la seua trajectòria personal o professional.  
Article 5  
Els membres del Consell que no detenten la representació de l'administració de la Generalitat seran nomenats per resolució de la persona titular de la Conselleria de Benestar Social, a proposta de les entitats o organitzacions a les quals representen.  
Igualment, estes podran proposar la substitució dels que, per una causa o una altra, hagen cessat, els nomenaments dels quals es realitzaran pel període de temps que reste complir del seu mandat als cessants.  
Article 6  
Els membres del Consell Valencià de Persones Majors seran nomenats per un període de sis anys i poden ser renovats en els termes establits per al seu nomenament.  
Es perdrà la condició de membre del Consell Valencià de Persones Majors per qualsevol dels motius establits en l'article 10 de l'expressada Llei 9/2004.  
Article 7  
1. La condició de membre serà incompatible amb:  
a) La de diputat de Les Corts.  
b) La de diputat o senador de les Corts Generals o la de membre d'algun parlament autònom o el Parlament Europeu.  
c) La de membre del Govern d'Espanya o de qualsevol comunitat autònoma, i alts càrrecs de la comunitat autònoma o de l'Estat.  
d) La de membre de les corporacions locals.  
2. L'examen, declaració i control de les possibles incompatibilitats dels membres del Consell es portarà a terme per mitjà de la constitució d'una Comissió de Conflictes, formada per tres membres del propi Consell, que haurà de reunir-se quan es considere que hi ha algun supòsit d'incompatibilitat. Emetrà un dictamen sobre la situació plantejada on proposarà al Ple del Consell la resolució que corresponga.  
3. Si, després de la seua elecció o nomenament, algun membre del Consell Valencià de Persones Majors incorreguera en causa d'incompatibilitat, cessarà en la seua condició de membre del Consell.  
Article 8  
Les vacants de membres del Consell seran cobertes pel mateix procediment previst en l'article 8 de la Llei 9/2004 per al seu nomenament.  
En cas que cesse per causa diferent de l'expiració del termini de mandat, el nou membre ocuparà el càrrec pel temps que reste per a complir el mandat del membre cessant.  
Article 9  
Són drets dels membres del Consell:  
a) Assistir, amb veu i vot, a les reunions del Ple del Consell, i a les de les comissions a què pertanguen. Hauran de justificar la seua absència. Podran assistir, amb veu però sense vot, a la resta de comissions.  
b) Rebre, amb una antelació mínima de set dies, quan es tracte de sessions ordinàries, i de quaranta-huit hores, en el cas de sessions extraordinàries, la convocatòria a les sessions tant del Ple com de la Comissió Permanent, que contindrà l'orde del dia de la sessió de què es tracte i a la qual s'adjuntarà la informació sobre els temes que figuren en ella.  
c) Participar en els debats, així com efectuar propostes i elevar recomanacions.  
d) Participar en l'elaboració dels informes i dels dictàmens que, en cada cas, acorde el Ple del Consell.  
e) Exercir el dret de vot i formular el seu vot particular, així com a expressar el sentit del seu vot i els motius que el justifiquen.  
f) Formular precs i preguntes.  
g) Obtindre, per a complir les funcions assignades, la informació que estiga en poder del Consell dels temes o estudis que es desenrotllen en el Ple, la Comissió Permanent o els grups de treball que es constituïsquen per a complir les seues funcions.  
h) Ser indemnitzat pels gastos originats per l'assistència a les sessions del Consell, en els termes establits per la normativa que en cada moment regule les indemnitzacions per raó del servici i gratificacions extraordinàries que correspon percebre el personal de la Generalitat, al personal adscrit funcionalment al servici d'esta i als alts càrrecs de la Generalitat. A estos efectes, els membres del Consell tindran la consideració de personal adscrit funcionalment al servici de la Generalitat.  
i) Comptar amb un assegurança de viatges i desplaçament a favor dels membres que ho necessiten en compliment de les seues funcions.  
Article 10  
Són deures dels membres del Consell:  
a) Assistir a les sessions del Ple i de la Comissió Permanent, si és el cas, així com a les dels grups de treball a què hagen sigut adscrits.  
b) Adequar la seua conducta al present reglament i a les directrius i a les instruccions que, en el seu desenrotllament, dicte el mateix Consell. Hauran de mantindre la discreció sobre les deliberacions del Consell i, en particular, sobre les de caràcter secret.  
c) No fer ús de la seua condició de membre del Consell per a l'exercici d'activitats mercantils.  
Article 11  
1. Tot vocal que preveja que no podrà assistir a qualsevol de les sessions per a les quals haja sigut convocat haurà de comunicar-ho prèviament a la Secretaria del Consell.  
2. El president podrà, prèvia consulta a la Comissió Permanent, sol·licitar d'un vocal que haja estat absent tres reunions consecutives o cinc alternes del Ple o de la Comissió Permanent, sense causa justificada, l'explicació de la causa de les seues absències i, en el cas que no ho justifique, demanar a les entitats o organismes a què represente que consideren l'oportunitat de proposar la seua substitució.  
Capítol II  
Seu del Consell  
Article 12  
El Consell Valencià de Persones Majors tindrà la seua seu a la ciutat de Valencia, en una dependència de la Conselleria de Benestar Social, sense perjuí que puga realitzar sessions en qualsevol municipi de la Comunitat Valenciana.  
Capítol III  
Funcions del Consell  
Article 13  
Seran principis i criteris inspiradors de l'actuació del Consell:  
a) El respecte als principis que informen la Constitució i l'Estatut d'Autonomia.  
b) L'objectivitat, veracitat i imparcialitat de les seues informacions i propostes, d'acord amb criteris científics i socials.  
c) Respecte a la llibertat d'expressió i pensament.  
d) En el cas dels membres que ho siguen en qualitat de representants d'organitzacions, elecció democràtica dels seus representants.  
e) El respecte i foment de les peculiaritats del poble valencià i, en especial, l'ús preferent del valencià en les seues documentacions, reunions, informes i escrits.  
Article 14  
1. El Consell Valencià de Persones Majors és la institució consultiva i assessora de les institucions públiques autonòmiques en les polítiques d'atenció, inserció social i qualitat de vida del sector de població indicat de la Comunitat Valenciana.  
2. Són funcions específiques del Consell les següents:  
a) Canalitzar cap a l'administració de la Generalitat les iniciatives i les demandes de les persones majors.  
b) Assessorar i informar sobre les consultes que li siguen formulades per les institucions públiques de la Comunitat Valenciana en matèries que afecten les condicions i qualitat de vida de la població major.  
c) Conéixer les convocatòries de subvencions efectuades pels òrgans de la Generalitat dirigides a les associacions de persones majors, i assessorar sobre estes.  
d) Proposar al president de la Generalitat la distinció d'aquelles persones, entitats i institucions que s'hagen fet creditores d'això pel seu treball o dedicació, defensa o promoció, de l'atenció i millora de la qualitat de vida de les persones majors.  
e) Col·laborar amb el moviment associatiu de les persones majors, com a llit de representació del sector de la tercera edat.  
f) Proposar, quan ho considere necessari, la realització d'estudis i investigacions sobre aspectes relacionats amb la situació i qualitat de vida de les persones majors.  
g) Informar sobre aquells projectes normatius que, per la seua rellevància, li siguen sotmesos a consulta.  
h) Mantindre contactes i col·laborar amb altres òrgans anàlegs d'àmbit comarcal, regional, estatal i internacional.  
i) Recollir i canalitzar les iniciatives i els suggeriments de les persones i dels col·lectius de persones majors no representats en el Consell.  
j) Contribuir a la sensibilització de la societat en matèries d'interés per al col·lectiu de persones majors.  
k) Impulsar la realització d'estudis i investigació en temes relacionats amb l'envelliment, el benestar social i la millora dels servicis socials.  
l) Aquelles altres que el president de la Generalitat, Les Corts o el Consell li encomanen.  
Capítol IV  
Òrgans del Consell  
Article 15  
El Consell Valencià de Persones Majors es regix per òrgans col·legiats i unipersonals. Són òrgans col·legiats: el Ple i la Comissió Permanent. Són òrgans unipersonals el president, el vicepresident i el secretari.  
També es constituiran com a òrgans de treball les comissions informatives d'estudi.  
Secció 1a  
El Ple i les seues funcions  
Article 16  
Al Ple del Consell Valencià de Persones Majors, com a màxim òrgan decisori de la institució, a més de les relacionades en l'article 13.2 de la Llei 9/2004, de 7 de desembre, de la Generalitat, li corresponen les funcions les següents:  
a) Establir les línies generals d'actuació del Consell.  
b) La creació de comissions.  
c) Constituir ponències i grups de treball per a l'elaboració d'informes i de propostes.  
d) Aprovar les directrius i les instruccions que, en desplegament del reglament, siguen necessàries per al funcionament del Consell.  
Article 17  
1. Per a la vàlida constitució del Ple del Consell, a l'efecte de realització de sessions, deliberacions i presa d'acords, es requerirà la presència del president i del secretari o, si és el cas, dels que els substituïsquen, i dels dos terços dels seus membres, en primera convocatòria.  
2. Si no hi haguera quòrum, l'òrgan quedarà vàlidament constituït, en segona convocatòria, mitja hora després, i serà suficient l'assistència de la mitat més un dels seus membres, requerint-se igualment la presència del president i del secretari o, si és el cas, dels que els substituïsquen.  
Article 18  
1. El Ple del Consell Valencià de Persones Majors es reunirà, amb caràcter ordinari, almenys una vegada al semestre i, amb caràcter extraordinari, quan el convoque la presidència a iniciativa pròpia, de la Comissió Permanent o a petició de més d'un terç dels seus membres.  
2. La convocatòria i l'orde del dia de la sessió, junt amb la documentació necessària, hauran de ser rebuts pels membres del Ple amb una antelació mínima de set dies, excepte en els casos d'urgència justificada, que podrà reduir-se a quaranta-huit hores.  
3. Només es podran adoptar acords sobre els punts fixats en l'orde del dia, llevat que estiguen presents tots els membres del Ple, siga declarada la urgència de l'assumpte i s'acorde per majoria incloure-ho en l'orde del dia.  
4. Tots els acords s'adoptaran per majoria simple i dirimirà l'empat el vot del president.  
5. Els membres del Consell podran formular vots particulars raonats en cas de discrepància del vot majoritari.  
Secció 2a  
La Comissió Permanent  
Article 19  
1. La composició de la Comissió Permanent és l'establida en l'article 14.2 de la Llei 9/2004, sent el seu president i vicepresident els mateixos que els del Ple.  
2. Són funcions de la Comissió Permanent, a més de les assenyalades en l'article 14.3 de la Llei 9/2004, les següents:  
a) Resoldre les qüestions que, amb caràcter d'urgència, es plantegen a la Comissió, sense perjuí de la informació i, si és el cas, ratificació pel Ple.  
b) Elevar propostes al Ple sobre assumptes que es tracten en les sessions plenàries.  
c) Totes les comeses que li siguen delegats o assignats pel Ple.  
Article 20  
1. La Comissió Permanent es reunirà almenys una vegada al trimestre i de forma extraordinària quan siga convocada pel president o a petició d'un terç dels seus membres.  
2. Serà secretari de la Comissió Permanent, amb veu i vot, el que ho siga del Consell.  
Secció 3a  
El president, el vicepresident   
i el secretari del Consell i les seues competències  
Article 21  
El president de la Generalitat nomenarà per decret el president del Consell, a proposta d'este òrgan, per un període de sis anys. El nomenament pot renovar-se per altres sis anys.  
Prendrà possessió en un acte públic i solemne.  
Article 22  
Són atribucions del president les establides en l'article 16 de la Llei 9/2004, i les relacionades a continuació:  
a) Dirigir, promoure i coordinar l'actuació del Consell.  
b) Dirimir els empats que es produïsquen en les votacions amb el seu vot de qualitat.  
c) Sol·licitar, en nom del Consell, la col·laboració que considere convenient a institucions, autoritats, organismes, entitats, associacions o particulars.  
d) Requerir, en nom del Consell, informació complementària sobre els assumptes que, amb caràcter preceptiu o facultatiu, se li sotmeten a consulta.  
e) Exercir totes aquelles funcions que siguen inherents a la seua condició de president del Consell.  
Article 23  
El vicepresident i el secretari seran designats, a proposta de la Presidència, pel Ple del Consell d'entre els seus membres.  
Article 24  
Són funcions del vicepresident:  
a) Substituir el president en casos de vacant, absència, malaltia i altres causes d'impossibilitat, exercint les funcions que a este li siguen atribuïdes.  
b) Exercir totes les funcions que li siguen delegades pel president.  
Article 25  
1. Són funcions del secretari:  
a) Efectuar la convocatòria de les sessions del Consell, amb el visat del president.  
b) Alçar les actes de les sessions plenàries del Consell.  
c) Custodiar els arxius i els documents del Consell.  
d) Elaborar i proposar al president, per a la seua aprovació, les propostes de gasto i de contractació de servicis, quan fóra necessari.  
e) Coordinar els òrgans del Consell, en els assumptes de la seua competència.  
f) Expedir les certificacions de les actes, acords, dictàmens, vots particulars i altres documents confiats a la seua custòdia, amb el visat del president.  
g) Dirigir i coordinar els servicis tècnics i administratius del Consell, vetlant perquè estos actuen d'acord amb els principis d'economia, celeritat i eficàcia.  
h) Asistir, amb veu i vot, a les sessions plenàries del Consell i de la Comissió Permanent.  
2. En cas de vacant, absència o malaltia, el Secretari serà substituït pel membre del Consell de menor edat.  
Títol II  
Funcionament del Consell Valencià  
de Persones Majors  
Capítol I  
Normes comuns de funcionament  
Article 26  
1. El president, tant del Ple com de la Comissió Permanent, obrirà la sessió, dirigirà el debat i vetlarà per l'observança del reglament. Estarà auxiliat pel vicepresident.  
2. El president podrà, abans d'iniciar el debat i durant este, limitar el temps que disposen els oradors. Acordarà el tancament del debat i donarà pas a la votació corresponent.  
Article 27  
1. Per cada sessió s'alçarà una acta, que serà remesa a cada vocal amb la convocatòria de la sessió següent, sessió en què se sotmetrà a l'aprovació, si esta fóra procedent.  
2. L'acta, en la seua redacció definitiva, serà firmada pel secretari, amb el vistiplau del president. A la mateixa s'incorporaran, com a annexos, quan siga oportú, els documents següents:  
a) Una relació de les deliberacions relatives a l'elaboració dels dictàmens, que contindrà el text de totes les esmenes i vots particulars sotmesos a votació, que inclourà, quan haja sigut nominal, el nom dels votants.  
b) Les ponències de les comissions o dels grups de treball.  
c) Qualsevol altre document que el Ple o la Comissió Permanent considere convenient per a la comprensió dels debats.  
Article 28  
1. La votació serà nominal, llevat que la majoria dels vocals presents acorde la votació secreta quant a la naturalesa de les qüestions que s'han de tractar.  
2. Els vocals discrepants, en tot o en part, del sentir de la majoria podran formular individualment vots particulars, que hauran de quedar units a la resolució corresponent.  
3. Els vots particulars hauran de presentar-se davant del Secretari en un termini màxim de quaranta-huit hores des del final de la sessió.  
Capítol II  
De les Comissions informatives d'estudi  
Article 29  
1. Es creen les comissions que s'indiquen a continuació, que tindran encomanada la preparació dels estudis i dels informes que hagen de ser sotmesos a la consideració del Ple:  
a) De Qualitat de Vida.  
b) De Dependencia.  
c) De Recursos i Prestacions Socials.  
2. No obstant això, el Ple del Consell podrà crear grups de treball amb caràcter temporal.  
3. El Ple del Consell nomenarà els membres de les comissions, d'entre els seus vocals.  
Estes comissions tindran un nombre mínim de cinc membres i un màxim de nou membres.  
Article 30  
Serà president de les comissions el president del Consell. El secretari serà designat per la pròpia Comissió.  
Capítol III  
Funcionament de les Comissions  
Article 31  
1. Una vegada acordada pel Ple l'elaboració d'un dictamen o informe, bé siga per iniciativa pròpia o bé a sol·licitud d'alguna conselleria, entitat o institució, el Ple acordarà el seu trasllat a la comissió que corresponga.  
2. Quan es formule, amb caràcter urgent, consulta per una conselleria i/o institució, en matèria relacionada amb les persones majors, es traslladarà la petició per la presidència, a través de la secretaria del Ple, a la comissió o grup de treball corresponent. De la consulta i del dictamen que s'elabore es donarà compte al Ple.  
Article 32  
1. Les comissions i els grups de treball s'ocuparan, segons les seues competències respectives, de tots els informes, dictàmens i estudis que els siguen encarregats pel Ple o per la Comissió Permanent i, en cas d'urgència, per la presidència, com s'establix en l'article anterior.  
2. Una vegada rebut l'encàrrec, el president de la Comissió nomenarà un ponent i/o equip de treball perquè formulen un esborrany de resposta sobre l'assumpte objecte de consulta en un termini determinat, a què seguirà un altre termini per als debats i l'adopció del dictamen corresponent.  
3. En la mesura que es considere necessari, es podrà sol·licitar del Ple que autoritze el ponent o a l'equip de treball perquè puguen demanar l'assessorament d'especialistes aliens al Consell en relació amb temes concrets.  
4. El resultat dels treballs de les comissions i dels grups de treball, junt amb els vots particulars i els informes previs o complementaris, seran entregats al president de la Comissió Permanent per a la seua inclusió en l'orde del dia de la pròxima sessió d'esta. En esta sessió, el president de la Comissió o el ponent informarà sobre l'estudi elaborat respecte d'això, i podran intervindre els autors dels vots particulars.  
5. Per a la presentació al Ple d'estos dictàmens, hauran de ser prèviament aprovats per la Comissió Permanent.  
6. La Comissió Permanent podrà demanar a les comissions o al grup de treball de què es tracte un informe complementari al dictamen, si ho considera necessari, abans d'elevar-lo al Ple.  
Capítol IV  
Presentació d'esmenes  
Article 33  
1. Tots els vocals podran presentar esmenes, bé siga individualment o bé col·lectivament, en les comissions o en els grups de treball que formen part o en el Ple.  
2. Les esmenes podran presentar-se fins a un dia abans de l'inici de la sessió i hauran de ser formulades per escrit i firmades pels seus autors.  
3. Les esmenes hauran d'anar acompanyades d'una exposició de motius succinta que indicarà si són a la totalitat o parcials i, en este últim cas, a quina part del text fan referència.  
Capítol V  
Assistència de no membres a les sessions  
Article 34  
Podran assistir a les sessions del Ple, de la Comissió Permanent o de les comissions, aquelles persones que, pels seus coneixements o altres circumstàncies, foren experts en l'àmbit de les persones majors i siga convenient la seua presència i opinió, sent convocats oportunament pel president, assistint amb veu però sense vot.  
Títol III  
Recursos del Consell  
Article 35  
La Conselleria de Benestar Social proveirà, a càrrec de les seues dotacions pressupostàries, a través de la direcció general amb competència en persones majors, els mitjans personals i materials necessaris per al funcionament correcte del Consell Valencià de Persones Majors.  
Títol IV  
Règim de funcionament  
Article 36  
El Consell es regirà per les seues pròpies normes de funcionament, la Llei 9/2004, de 7 de desembre, de la Generalitat, pel present Reglament i la resta de les seues normes de funcionament i, en tot cas, per allò que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Títol V  
De la reforma del Reglament  
Article 37  
1. Qualsevol proposta de reforma del present reglament haurà de ser presentada, a través del president del Consell, a la Comissió Permanent, per a la seua remissió al Ple.  
2. Una vegada presentada una proposta de reforma, el Ple decidirà, segons l'abast i contingut d'esta, bé sotmetre-la a debat i votació en sessió plenària, bé remetre-la a una comissió que es crearà específicament per a això.  
3. La Comissió de Reforma del Reglament, en el termini que es fixe per a això, elevarà, si és el cas, a la Comissió Permanent, perquè en prenga coneixement i posterior remissió al Ple, una proposta que se sotmetrà a votació en este.  
4. Les reformes del reglament s'elevaran al Consell per a la seua aprovació definitiva.


Còpia Permalink ELI